<p>بالنسبه لينا مهم لمن تحصل حاجه عسكريه إنو نحمي الطفل و لكن غير الجانب دا في حاجات لازم ننتبه ليها خصيصا بعد الحادث أو بعد التروما يعني مثلا إذا لقينا في طفل و الطفل دا كان طالع من الخرطوم ولقى ليهو قوة عسكرية في الطريق و الناس كانت متوتره و الحمد لله الناس طلعو منها ،&nbsp;الناس بتكون مركزة على إنو تفهم الطفل حصل شنو وكدا&nbsp;</p><p>طيب.. لكن بعد الموضوع دا هو أهم من إنو تطمن الطفل في المرحلة دي .. كيف؟ يعني أول حاجه نحنا لازم نخت في بالنا نقاط محدده إللي هي الآتي :</p><p>- التجربة النفسية للطفل تختلف من الناس الكبار و يعني الشايفو عادي يمكن أن يكون مرعب جدا جدا بالنسبه ليه</p><p>برضو المتغيرات بالنسبة لينا بعد الحادث يعني إذا كانت الخطورة لسة مستمرة بعد حصول الحادث ، يكون التأثير النفسي على الطفل كبير جدا جدا</p><p>برضو نفس القصة في الدعم الاجتماعي ، الدعم الاجتماعي مهم جدا يا جماعة إذا الجانب حق الدعم الاجتماعي حق الاسره قل الجانب بتاع الاضطرابات الممكن تحصل بكون بصورة أعلى&nbsp;</p><p>تاني من الحاجات المهمة برضو الديناميكية بتاعت الأسره يعني أن تكون الأسرة في حالة استقرار حتى لو بصورة نسبية يعني ما يكون في مشاكل بين الأبو والأم قدر الإمكان يعني لأنو قدر ما الحاجات دي بتحصل بتخلي الطفل بحس بعدم أمان ولو حصل عدم أمان بنبدا نخاف من الاضطرابات النفسية الممكن تحصل&nbsp;</p><p>وأهم حاجة تخلي الطفل يعبر وتخليه يتكلم&nbsp;ما تقوليه " اسكت يا ولد " عشان على الأقل تفهم الحاصل عليه شنو وطريقه تفكيرو شنو ، عشان لو عندو معلومه غلط تصححها</p>